
<הצעת חוק הפחתת הגירעון והגבלת ההוצאה התקציבית (תיקון מס' 14), התשע"ד-2014 (מ/847(>
<היו"ר ניסן סלומינסקי:>
אנחנו פותחים את הישיבה.
<משה גפני:>
אדוני היושב ראש, אתה לא עושה הצבעה. היית צריך להצביע בפעם הקודמת אבל לא היה לו רוב.

<מיכל בירן:>
זה גם קצת מעליב אותי שהוא לא רוצה לשמוע את דעתי.

<משה גפני:>
אדוני היושב ראש, אני ביקשתי את הדיון בעניין הזה. אני מתנגד לחוק הזה. אתה לא מקשיב לי באופן קבוע.

<היו"ר ניסן סלומינסקי:>
אני מקשיב.

<מיכל בירן:>
אפשר לעשות סבב וכל חבר כנסת יסביר מה הציעו לו בתמורה לתמיכה?

<משה גפני:>
אני מתנגד לחוק הזה. מעבר לעובדה שביקשתי דיון מהיר ונאלצתי לא להיות בדיון הקודם, אני הבנתי שאתה לא הצבעת מכיוון שלא היה רוב. בוועדה היו שני חברים בקואליציה שתכננו להצביע נגד החוק. למה הם תכננו להצביע נגד החוק? ביקשו ממני שאני אסביר לחברת הכנסת שולי מועלם.

<יצחק כהן:>
הצבעה שמית לפרוטוקול.

<משה גפני:>
למה מפריעים לי? בגלל שאני אשכנזי? למה מפריעים לי? בגלל שלא למדתי ליב"ה?

אני רוצה להסביר למה שני חברים מהקואליציה רצו להצביע נגד. 

<יצחק כהן:>
שלושה.

<משה גפני:>
לי אמרו שניים.

<יצחק כהן:>
אני יודע על שלושה.

<משה גפני:>
אם איציק אומר שלושה, אלה שלושה. אני רוצה להסביר למה חברי קואליציה רצו להצביע נגד החוק. הם רצו להצביע נגד החוק מכיוון שהמצב הכלכלי של מעמד הביניים במדינת ישראל עכשיו הוא מעמד רע מאוד. יש רפואה פרטית לעשירים ואין רפואה למעמד הביניים, ודאי לא באופן סביר, אותו הדבר בחינוך, אותו הדבר ברווחה, אותו הדבר במוצרי מזון. להוציא שכבה מאוד דקה של העשירון, ואולי אפילו מעבר לזה, שהם באמת יכולים לחיות כמו שהם רוצים והם אלה שגרים בדירות מפוארות, למעמד הביניים אין אפשרות לרכוש דירה. מה שהיה צריך לעשות במצב הקיים הזה, כאשר יש רווחה תקציבית והתחזיות הקשות שהיו בתחילת הקדנציה אינן – וגם אז היו לא נכונות – ברור שההוצאה הממשלתית צריכה להיות גבוהה יותר. למי תלך ההוצאה התקציבית הגבוהה יותר? היא תלך למעמד הביניים ולשכבות החלשות.

<היו"ר ניסן סלומינסקי:>
או לביטחון.

<משה גפני:>
היא גם תלך למתנחלים. אל תגיד לי לא כי אני יודע למה היא תלך. היא תלך גם לישיבות ההסדר. אנחנו יודעים את זה והכול בסדר. 

<שולי מועלם-רפאלי:>
מצוין.

<יצחק כהן:>
מה מצוין? זה רבע נטל. הוא נותן לכם לעשות רבע נטל?

<משה גפני:>
זה אמור ללכת לכל הדברים האלה. אלה לא העשירים שלהם ממילא יש תכנוני מס והם מחזיקים סוללות ענקיות של עורכי דין ושל כלכלנים שעובדים על הממשלה. הממשלה לא יכולה להתמודד אתם. עם מי הממשלה מתמודדת? עם מעמד הביניים והשכבות החלשות. 

לכן חברי קואליציה שיש להם מצפון לא רצו להצביע בעד החוק של יאיר לפיד שר האוצר. לא רצו להצביע עבור זה כי יאיר לפיד יכול לשבת במסיבות של השר פרי ושם באמת יש עשירים גדולים והכול בסדר, הם מדושני עונג, אבל האנשים שגרים בשכונת הארגזים, אנשים שגרים בערי הפיתוח, בפריפריה, הולכים לסבול עוד יותר מכפי שהם סובלים היום. מה שהולך לקרות זה שההוצאה התקציבית, ההוצאה של הממשלה לרווחה, לנכים, לבריאות, לחינוך, לכל הדברים של מעמד הביניים, הכול הולך להיפגע באופן חמור בסכום של בין חמישה לעשרה מיליארד שקלים. במקום להעלות את התקציב בגלל המצב הכלכלי הקשה ששר האוצר הזה מדרדר את המדינה אליו, הולכים ומביאים חוק בדיוק הפוך. ממש נהפוך הוא, כמו של פורים. היה צריך להביא חוק שמגדיל את ההוצאה התקציבית וגובה יותר מהעשירים אבל הוא עושה ההפך. הוא מאפשר לעשירים לחגוג, לעשות מסיבות על הרווחים שהם מקבלים מבנקים כמו השר פרי בממשלה ועושים חגיגה ומביאים לכאן חוק שיפגע בנכים, יפגע בחלשים, יפגע ברווחה, יפגע בבריאות, יפגע בחינוך, יפגע בכל. 
<בועז טופורובסקי:>
גפני, אתה נגד החוק?

<משה גפני:>
נגד החוק.

<בועז טופורובסקי:>
הייתה ועדה שקיבלה את הכלל הזה ב-28 באפריל 2010, אז הוא אמר: "אני פונה לחברי ועדת הכספים, אני פונה לאנשי משרד האוצר, לאנשי בנק ישראל, גם לצוות של הוועדה, לעקוב אחרי ההתפתחויות בעניין זה ולראות האם אכן מתברר שהצמיחה היא חלילה לא טובה ולא גבוהה ואז אנחנו נצטרך לקבל החלטה האם אנו מפחיתים את ההוצאה". זה מה שגפני אמר. פתאום עכשיו צריך להעלות את ההוצאה. 

<משה גפני:>
אדוני היושב ראש וחברי חבר הכנסת בועז טופורובסקי.

<היו"ר ניסן סלומינסקי:>
עזוב.

<משה גפני:>
מה לעזוב?

<היו"ר ניסן סלומינסקי:>
אני לא רוצה שתיכנסו למאבק.

<משה גפני:>
לא מאבק. פשוט יש לו טעות. אנחנו עשינו את החוק בקדנציה הקודמת.

<שמעון סולומון:>
זה פרוטוקול שלך. מה זאת טעות? אלה הדברים שלך. איך זאת טעות?

<מיכל בירן:>
היה כלל אחר. זה נוסח אחרת.

<ראובן ריבלין:>
אתם רוצים להצביע? אנחנו הרי מיצינו את הדיון.

<מיכל בירן:>
לא. ממש לא.

<משה גפני:>
יש כאן חברים שלא יודעים בכלל על מה מדובר. מגיעים חברים חדשים שהם בטעות חושבים שזה החוק אותו אנחנו העברנו בקדנציה הקודמת.

<יצחק כהן:>
ממש לא.

<משה גפני:>
ממש לא. הם טועים. מה שאנחנו עשינו היה דבר טוב. הייתה ממשלה טובה והיה שר אוצר טוב אבל היום זאת קואליציה רעה עם שר אוצר רע ועם ממשלה רעה. היה סגן אוצר טוב.

<באסל גטאס:>
אני מרגיש כחבר כנסת שאין לו תפקיד. כל מה שעשיתי בפעם הקודמת וכל מה שאמרתי – כלום.

<ראובן ריבלין:>
בסוף צריך להצביע.

<מיכל בירן:>
אבל הם לא שמעו אותו. אני לא שמעתי.

<באסל גטאס:>
הקואליציה שבויה בידי הממשלה.
<סתיו שפיר:>
באסל צודק. אנחנו יושבים כאן אבל זה לא משנה כי בסוף הכול נסגר.

<מיכל בירן:>
יש כאן מתמטיקאי שעשה עבודה.

<יצחק כהן:>
איזו התנהלות. לא יאומן. לא יעלה על הדעת. 

<משה גפני:>
אדוני היושב ראש, אני מסיים. אני מבקש לסיים את דבריי. אני רוצה שלא תהיה טעות ושלא יהיה ביזיון. החוק הזה הוא לא החוק שהתקבל בכנסת הקודמת. יש הבדל. הפקידים באוצר היום שולטים באוצר לחלוטין ופקידי האוצר, את מה שהם רצו לעשות אז, הם עושים היום. אז הם לא יכלו לעשות כי אני עמדתי נגדם אבל היום אף אחד לא עומד נגדם והם עוד מגייסים רוב כדי לעשות את זה. מה שהחוק הזה, פקידי האוצר חלמו עליו, הולך לעשות עכשיו זה שהם לא רוצים שתגדל ההוצאה הממשלתית אלא להפך, שהיא תצומצם. מכיוון שהחוק הזה משנה את החוק הקודם בעובדה שההוצאה הממשלתית תהיה פחות מאשר ההוצאה שהייתה בשנים קודמות, המשמעות של העניין היא שיהיה פחות לרווחה, יהיה פחות לנכים, יהיה פחות לבריאות, יהיה פחות לכל הדברים האלה. לכן אני מבקש שלא יטעו החברים החדשים. מדובר על החלטה שתגרום לכך שההוצאה הממשלתית בדברים החיוניים תהיה יותר גרועה מכפי שיש היום ומי שייפגע מזה, זה מעמד הביניים. לכן הציבור החילוני שונא את שר האוצר כי הוא נכנע לפקידים ואת זה הוא מביא.

<היו"ר ניסן סלומינסקי:>
תודה. אנחנו עוברים להקראה.

<מיכל בירן:>
רגע, סליחה. אני עומדת על זכותי לדבר והייתי רוצה לשמוע גם את חבריי. גם לבועז הפרעת באמצע דבריו ואני ממש מנסה להבין את הלוגיקה שלו כי נשמע שטעית אבל אולי לא הבנתי אותך.

<בועז טופורובסקי:>
אם את רוצה, אני יכול להסביר לך.

<היו"ר ניסן סלומינסקי:>
לא. אנחנו עוברים להקראה.

<יצחק כהן:>
בועז, תסביר.

<מיכל בירן:>
ניסן, תן לי כמה דקות. אמרת שיש דיון ואני מבקשת שיהיה דיון. אני רוצה להתבטא. 

<אראל מרגלית:>
יש את התספורות של החברות הציבוריות ותסתכל, באוצר יש ספר חדש. אני רוצה להבין מה זה ומהיכן באות התספורות.

<משה גפני:>
יש עידן חדש במשרד האוצר ולכן התספורות.

<מיכל בירן:>
ניסן, תן לי להתבטא. נמצאים כאן חברי כנסת שלא היו בדיון ואני רוצה להבהיר את הנקודה כדי שידעו על מה הם מצביעים.

<משה גפני:>
בחיים לא היה דבר כזה. 

<קארין אלהרר:>
מה הייתה כלל ההוצאה?

<מיכל בירן:>
כלל ההוצאה היה כזה שלקח את ממוצע הצמיחה בעשר השנים האחרונות.

<משה גפני:>
אם היו באים אלי, הייתי זורק אותם מהחדר. הם לא היו מעזים להביא את זה.

<אראל מרגלית:>
עכשיו ניתקו אותו מהצמיחה וקבעו אחוז.

<מיכל בירן:>
אני רוצה להתייחס. אתה עושה הצבעה ואתה לא נותן לחברי הכנסת לדבר.

<משה גפני:>

תן לה לדבר.

<מיכל בירן:>
זה לא לגיטימי. אני מצטערת.

<היו"ר ניסן סלומינסקי:>
את התבטאת שלוש פעמים.

<מיכל בירן:>
לא. אני לא התבטאתי שלוש פעמים. בפעם הקודמת הגבלת אותי לשלוש דקות ועמדתי בשלוש דקות.

<משה גפני:>
אין בכל שר אוצר במדינת ישראל. יש את קוברינסקי והוא מכין את החוקים. כך אמרו לי. הוא מכין את החוקים כאן.

<מיכל בירן:>
ניסן, אתה סתם מבזבז את הזמן. תן לי להסביר את נקודותיי.

<היו"ר ניסן סלומינסקי:>
את הסברת אותן.

<מיכל בירן:>
לא הסברתי.

<משה גפני:>
מותר לה לדבר.

<מיכל בירן:>
בינתיים גם הספקתי לדבר עם סגן שר האוצר ואני רוצה לספר לכם על כך.

<משה גפני:>
אדוני היושב ראש, אתה נגד נשים?

<מיכל בירן:>
זאת הפליה. הדרת נשים. יש לי גילוי דעת של כלכלנים ואני רוצה לספר לכם הרבה דברים. ניסן, חבל, אתה סתם מבזבז את הזמן. תן לי לדבר. 

<היו"ר ניסן סלומינסקי:>
מיכל, אני לא רוצה לעשות מה שעושים אחרים.

<מיכל בירן:>
אתה רוצה להעיף אותי?

<היו"ר ניסן סלומינסקי:>
אני לא רוצה.

<מיכל בירן:>
אני חושבת שזה יהיה מאוד מעניין אם זה מה שתעשה. אני כן רוצה לספר.

<משה גפני:>
תאפשר לה.

<היו"ר ניסן סלומינסקי:>
היא דיברה כבר שלוש פעמים.

<יצחק כהן:>
זאת הפליה מגדרית.

<עיסאווי פריג':>
אנחנו רוצים לשמוע אותה.

<מיכל בירן:>
אני רוצה לספר לכם מפי הכלכלנים שמתנגדים לשינוי הזה בכלל ההוצאה. פרופסור ירון זליכה מהקריה האקדמית אונו, פרופסור יוסי זעירא מהאוניברסיטה העברית, פרופסור אבי בן בסט מהאוניברסיטה העברית.

<היו"ר ניסן סלומינסקי:>
מיכל, צאי החוצה. 

<מיכל בירן:>
ניסן, תן לי להתבטא.

<היו"ר ניסן סלומינסקי:>
צאי החוצה. את דיברת הכי הרבה מכולם.

<מיכל בירן:>
יש אנשים שמגיעים לכאן ולא מכירים את הטיעונים והולכים להצביע.

<היו"ר ניסן סלומינסקי:>
היחיד שהגיש את הבקשה לדיון מהיר ולא דיבר כי לא היה בישיבה הקודמת היה חבר הכנסת משה גפני.

<אראל מרגלית:>
שמעון סולומון, תחשוב טוב טוב על מה שאתה מצביע.

<יצחק כהן:>
זאת פגיעה קשה בעולים החדשים.

<סתיו שפיר:>
מה הסיפור? תן לאנשים להשמיע את דעתם. 

<מיכל בירן:>
אני ממשיכה להגיד לכם איזה כלכלנים מתנגדים לשינוי הזה בכלל ההוצאה.

<היו"ר ניסן סלומינסקי:>
מיכל, צאי החוצה.

<מיכל בירן:>
פרופסור ירון זליכה, פרופסור יוסי זעירא, פרופסור אבי בן בסט, פרופסור מומי דהאן.

<היו"ר ניסן סלומינסקי:>
תתחיל להקריא. מיכל, את יוצאת עד ההצבעה.

<מיכל בירן:>
מה זה עד ההצבעה? 

<סתיו שפיר:>
היא לא תשמע על מה מצביעים?

<משה גפני:>
זה לא בסדר.

<אראל מרגלית:>
אולי בהצבעת אי אמון נוציא את כל האופוזיציה עד אחרי ההצבעה. זאת תקנה חדשה של חוק המשילות. אני מציע להכניס את זה בחוק המשילות שכאשר יש הצבעת אי אמון, מוציאים את האופוזיציה.

<מיכל בירן:>
אני רוצה לספר לכם על התשובה המעניינת שענה סגן שר האוצר.

<היו"ר ניסן סלומינסקי:>
ביקשתי ממך לצאת.

<סתיו שפיר:>
ניסן, אפשר שכל האופוזיציה תצא בהצבעות.

<היו"ר ניסן סלומינסקי:>
אם אתם רוצים.

<סתיו שפיר:>
אתה לא יכול לבקש ממישהו לצאת ולא לשמוע את דברי ההסבר להצעת החוק.

<עיסאווי פריג':>
אני רוצה לדבר.

<משה גפני:>
הוא לא נותן לך לדבר כי אתה ערבי.

<עיסאווי פריג':>
אתה חושב?

<משה גפני:>
אני חושב.

<עיסאווי פריג':>
אתה בטוח?

<משה גפני:>
לא בטוח.

<אראל מרגלית:>
עיסאווי, דבר, לא יעצרו אותך ולא יסתמו לך את הפה.

<סתיו שפיר:>
ניסן, אם מוציאים אנשים מהסיעה שלנו, כל הסיעה תצא.

<אראל מרגלית:>
עיסאווי, אתה מבין בכלכלה ואנחנו רוצים לשמוע אותך.

<עיסאווי פריג':>
ניסן, יש דרישה שאני אומר את דעתי כאן.

<יצחק כהן:>
שולי, כל הכבוד. זה יושר אינטלקטואלי. היא לא שמעה את הדיון ולא יודעת. כל הכבוד.

<סתיו שפיר:>
חברי כנסת שלא היו בדיון, אחר כך מצביעים על תוצאות הדיון. זה משהו שתקנון הכנסת התכוון אליו כשהוא נכתב? 

<אראל מרגלית:>
עיסאווי, מה דעתך?

<עיסאווי פריג':>
ניסן, עזוב את היועץ המשפטי ובוא נחשוב כבוגרים.

<היו"ר ניסן סלומינסקי:>
בבקשה, תקרא. 

<משה גפני:>
לא יכול להיות דבר כזה. לא יצביעו בלי היועץ המשפטי. עם כל הכבוד, לא מנהלים כך את הדיון. אני רוצה לשמוע את היועץ המשפטי.

<היו"ר ניסן סלומינסקי:>
אז תהיה בשקט.

<משה גפני:>
אני בשקט כל הזמן. 

<אייל לב ארי:>
הצעת חוק הפחתת הגירעון והגבלת ההוצאה התקציבית (תיקון מס' 14), התשע"ד-2014

1. תיקון סעיף 6א

בסעיף 6א(ג) לחוק להפחתת הגירעון והגבלת ההוצאה התקציבית, התשנ"ב-1992, במקום ההגדרה "שיעור התוספת המרבית" יבוא:

(1) לעניין כל אחת משנות התקציב 2011 עד 2014 – היחס שבין 60 אחוזים ובין היחס חוב-תוצר, כשהוא מוכפל בממוצע שיעורי הצמיחה של התוצר המקומי הגולמי בעשר השנים שקדמו למועד הנחת חוק התקציב ושלגביהן פרסמה הלשכה המרכזית לסטטיסטיקה את נתוני התוצא המקומי הגולמי.

(2) לעניין כל אחת משנות התקציב 2015 ואילך – הסכום של שני אלה:

(1) ממוצע שיעורי הגידול באוכלוסייה בישראל בשלוש השנים שקדמו למועד הנחת חוק התקציב ושלגביהן פרסמה הלשכה המרכזית לסטטיסטיקה את שיעור הגידול כאמור.

(2) אחוז אחד כפול היחס שבין חמישים אחוזים ובין היחס חוב-תוצר".

<עיסאווי פריג':>
קומבינה. זאת ממש קומבינה.

<מיכל בירן:>
למה חמישים אחוזים? הרי זה יחס חוב-תוצר.

<יצחק כהן:>
זה יעד שאפתני ודמיוני.
<עיסאווי פריג':>
זה מאוד מביש מה שאני רואה כאן. קומבינה. 

<יצחק כהן:>
יעד דמיוני שלעולם לא יגיעו אליו. הלוואי שיגיעו אליו, אבל לא יגיעו.

<אייל לב ארי:>
יש הסתייגויות של סיעת העבודה.

<עיסאווי פריג':>
חוק לפי מצב רוח, לפי מצב גירעון, קומבינה. באמת יש גבול. 

<אייל לב ארי:>
הסתייגות אחת של מפלגת העבודה.

<יצחק כהן:>
להלן כל הקבוצה. גם אני רוצה להגיש הסתייגות.

<אחמד טיבי:>
אדוני היושב ראש, לסדר היום. ברגע זה מתקיימת הצבעה בוועדת הכנסת וזאת הצבעה גורלית. אני חבר גם בוועדת הכנסת וגם בוועדת הכספים. אני רוצה למלא את תפקידי, חבר הכנסת כבל, אני ואחרים, ורוצים להשתתף גם שם וגם כאן. אני מבקש להפסיק את הישיבה לחמש דקות.

<אראל מרגלית:>
אני בעד.

<היו"ר ניסן סלומינסקי:>
לא. אני לא מפסיק את הישיבה.

<אחמד טיבי:>
לחמש דקות.

<איתן כבל:>
באתי לכאן ולא הבנתי על מה הדיון.

<עיסאווי פריג':>
אתה רוצה לגנוב הצבעה?

<מיכל בירן:>
זה נושא שולי של קיצוצים של חמישה עד עשרה מיליארד שקלים.

<היו"ר ניסן סלומינסקי:>
היה דיון של ארבע שעות.

<משה גפני:>
פעם ראשונה שאני רואה שבאים לעשות רע לאזרחים.

<אייל לב ארי:>
יש הסתייגות של סיעת העבודה לשנות את הגדרת שיעור התוספת המרבית שתהיה ה-.... הצפוי של התוצר המקומי הגולמי לעשר השנים הבאות.

<היו"ר ניסן סלומינסקי:>
אנחנו מצביעים על ההסתייגות.

<עיסאווי פריג':>
רגע. לא שמענו אותה.

<משה גפני:>
אני מבקש התייעצות סיעתית.

<יצחק כהן:>
גם אני.

<היו"ר ניסן סלומינסקי:>
אחרי ההצבעה אני אתן לך התייעצות.

<יצחק כהן:>
לא. לפני ההצבעה.

<היו"ר ניסן סלומינסקי:>
התחלתי בהצבעה. מי בעד ההסתייגות של מפלגת העבודה, של כל ההסתייגויות?

<מיכל בירן:>
לא. אני מבקשת שזה יהיה בנפרד, גם של סיעת העבודה וגם כל הקבוצה.

<היו"ר ניסן סלומינסקי:>
בסדר. מי בעד ההסתייגות של מפלגת העבודה? מי נגד ההסתייגות? מי נמנע?

הצבעה

בעד – מיעוט
נגד – רוב
ההסתייגות לא התקבלה.
<היו"ר ניסן סלומינסקי:>
ההסתייגות לא התקבלה.

<עיסאווי פריג':>
אנחנו רוצים מספרים. אתה לא סופר.

<היו"ר ניסן סלומינסקי:>
כבל, כיושב ראש הסיעה אני מבקש שלא יהיה מצב שממפלגת העבודה מצביעים ארבעה אנשים במקום שניים וזה מה שקרה כרגע.

<איתן כבל:>
לדעתי זאת מחמאה.

<היו"ר ניסן סלומינסקי:>
לתשומת לבך, זה קרא כרגע.

<אראל מרגלית:>
איתן לא כאן כנציג מפלגת העבודה אלא כנציג ראש העין.

<משה גפני:>
אם הם מצביעים נגד החוק הרע הזה, הם יכולים להצביע ארבעה.

<היו"ר ניסן סלומינסקי:>
מי בעד ההסתייגות של כל הקבוצה פרט למפלגת העבודה?
הצבעה

בעד – 6
נגד – 8
ההסתייגות לא התקבלה.
<היו"ר ניסן סלומינסקי:>
ההסתייגות לא התקבלה.

<משה גפני:>
רביזיה.

<יצחק כהן:>
רביזיה.

<מיכל בירן:>
גם על ההסתייגות של מפלגת העבודה.

<יצחק כהן:>
על ההסתייגות של ש"ס והקבוצה.

<משה גפני:>
אולי עד אז תקבלו שכל לא להצביע נגד האזרחים. לא כל הזמן לפטם את העשירים.

<אייל לב ארי:>
הסתייגות נוספת של סיעת העבודה היא להשאיר את ההכרה הקיימת אבל לשנות את היחס של בן שישים אחוזים ליחס של בן עשרה אחוזים.

<משה גפני:>
של כל הקבוצה.

<היו"ר ניסן סלומינסקי:>
מי בעד ההסתייגות? מי נגד? מי נמנע?

הצבעה

בעד – 6
נגד – 8
ההסתייגות לא התקבלה.
<היו"ר ניסן סלומינסקי:>
ההסתייגות לא התקבלה.

<אייל לב ארי:>
אותה הסתייגות של הקבוצה רק שבמקום עשרה אחוזים יבוא 11 אחוזים.

<מיכל בירן:>
מה שעשית עכשיו לגבי הקבוצה, אני רוצה הסתייגות גם בשם סיעת העבודה.

<אייל לב ארי:>
על ההסתייגות של סיעת העבודה וכל הקבוצה הצביעו. 

<מיכל בירן:>
אנחנו לא רוצים להסיר הסתייגויות ואני מבקשת שההסתייגות תהיה בנפרד ותהיה אחת של כל הקבוצה.

<משה גפני:>
גם אם הקבוצה מסירה את ההסתייגות, שלכם נשארת.

<דב חנין:>
אני מודיע על הצטרפות של חד"ש להסתייגויות שטרם הוצבעו.

<אחמד טיבי:>
היועץ המשפטי, רע"ם-תע"ל מסתייגת מכל ההסתייגויות שטרם הוצבעו.

<משה גפני:>
גם אלה שהוצבעו. אתה יכול לצרף את ההסתייגויות שלכם.

<היו"ר ניסן סלומינסקי:>
מי בעד ההסתייגות של מפלגת העבודה? מי נגד? מי נמנע?

הצבעה

בעד – 6
נגד – 8
ההסתייגות לא התקבלה.
<היו"ר ניסן סלומינסקי:>
ההסתייגות לא התקבלה.

<משה גפני:>
רביזיה.

<אחמד טיבי:>
רביזיה. בהחלט.

<מיכל בירן:>
אני כמובן מבקשת להעלות למליאה את ההסתייגויות.

<אייל לב ארי:>
אותה הסתייגות של סיעת העבודה רק שהשיעור יהיה 12 אחוזים.

<היו"ר ניסן סלומינסקי:>
מי בעד ההסתייגות? מי נגד? מי נמנע?

הצבעה

בעד – 6
נגד – 8
ההסתייגות לא התקבלה.
<היו"ר ניסן סלומינסקי:>
ההסתייגות לא התקבלה.

<מיכל בירן:>
מה תעשו אחר כך כשלא יהיה כסף לבריאות? יושבת ועדת גרמן שמוציאה מסקנות והשאלה היא איך יממנו אותה מהקיצוץ הזה.

<משה גפני:>
יגידו שאין כסף.

<אייל לב ארי:>
הסתייגות של סיעת העבודה, אותה הסתייגות אלא שבמקום השיעור יהיה 13 אחוזים.
<משה גפני:>
רק רגע. אדוני היועץ המשפטי, אנחנו מבקשים רביזיה.

<מיכל בירן:>
זה שבאים חברי כנסת ולא נותנים להם להתבטא, זה בסדר?

<היו"ר ניסן סלומינסקי:>
אותה הסתייגות אלא בשיעור של 13 אחוזים.

מי בעד ההסתייגות של מפלגת העבודה? מי נגד? מי נמנע?

הצבעה

בעד – 6
נגד – 8
ההסתייגות לא התקבלה.
<היו"ר ניסן סלומינסקי:>
ההסתייגות לא התקבלה.

<יצחק כהן:>
רביזיה.

<אחמד טיבי:>
גם אני מצטרף לרביזיה.

<יצחק כהן:>
איזה יופי. רגע היסטורי.

<אייל לב ארי:>
הסתייגות של סיעת העבודה. אותה הסתייגות, אלא בשיעור של 14 אחוזים.

<מיכל בירן:>
אני מבקשת שההצבעה על ההסתייגות הזאת תהיה שמית.

<יצחק כהן:>
ביקשתי שכל ההצבעות יהיו הצבעות שמיות.

<מיכל בירן:>
ניסן, אפשר לבקש שההצבעה תהיה שמית?

<יצחק כהן:>
אני ביקשתי שכל ההצבעות יהיו שמיות.

<מיכל בירן:>
ההסתייגות הזאת מאוד חשובה לי.

<יצחק כהן:>
אני ביקשתי שכל ההצבעות יהיו שמיות.

<טמיר כהן:>
רוברט אילטוב אינו נוכח. חמד עמאר.

<חמד עמאר:>
נגד.
<טמיר כהן:>
גילה גמליאל. אינה נוכחת ואין מחליף.

ראובן ריבלין.

<ראובן ריבלין:>
נגד.

<טמיר כהן:>
בועז טופורובסקי.

<בועז טופורובסקי:>
נגד.

<טמיר כהן:>
עפר שלח לא כאן ושמעון מחליף אות.

<שמעון סולומון:>
נגד.

<טמיר כהן:>
קארין.

<קארין אלהרר:>
נגד.

<טמיר כהן:>
עליזה לביא לא כאן. שמעון מחליף אותה.

<שמעון סולומון:>
נגד.

<טמיר כהן:>
ניסן סלומינסקי.

<היו"ר ניסן סלומינסקי:>
נגד.

<טמיר כהן:>
שולי מועלם מחליפה את זבולון.

<שולי מועלם-רפאלי:>
נגד.

<טמיר כהן:>
אלעזר שטרן לא נוכח. מיכל בירן.

<מיכל בירן:>
בעד ההסתייגות שהיא מאוד חשובה ואני ממליצה לכם להצביע בעדה.

<טמיר כהן:>
סתיו שפיר.

<סתיו שפיר:>
בעד ההסתייגות כמובן.

<טמיר כהן:>
יצחק כהן.

<יצחק כהן:>
בעד.

<טמיר כהן:>
משה גפני מחליף את ליצמן.

<משה גפני:>
בעד. 

<טמיר כהן:>
עיסאווי מחליף את זהבה.

<עיסאווי פריג':>
בעד ההסתייגות.

<טמיר כהן:>
אחמד טיבי.

<אחמד טיבי:>
נגד.

<יצחק כהן:>
מה זה נגד? הוא התבלבל.

<אחמד טיבי:>
בדיוק בהסתייגות הזאת אני נגד. אגב, אני מבקש רביזיה על ההצבעה הזאת. 

<היו"ר ניסן סלומינסקי:>
רבותיי, ההסתייגות נפלה.

<יצחק כהן:>
רביזיה.

<משה גפני:>
רביזיה.

<היו"ר ניסן סלומינסקי:>
שישה מול חמישה.

<אחמד טיבי:>
כאן רע"ם-תע"ל מבקשת רביזיה.

<אייל לב ארי:>
עוד הסתייגות של סיעת העבודה. לגבי השארת ההגדרה הקיימת לשיעור התוספת המרבית, עם שינוי האחוז משישים אחוזים ל-15 אחוזים.

<עיסאווי פריג':>
גם כאן הצבעה שמית.

<מיכל בירן:>
זאת הצבעה מאוד עקרונית ואני מבקשת הצבעה שמית.

<היו"ר ניסן סלומינסקי:>
מאחר ולפי התקנון היושב ראש רשאי, אני אומר שאחת לכמה זמן אני עושה הצבעה שמית אבל לא בכל ההצבעות. עשינו עכשיו הצבעה שמית ועכשיו לא.

<מיכל בירן:>
אבל זאת הסתייגות אחרת לגמרי.

<היו"ר ניסן סלומינסקי:>
אנחנו מצביעים.

<עיסאווי פריג':>
ביקשנו הצבעה שמית. למה אתה ממהר ולא מתייחס ברצינות אלינו?

<היו"ר ניסן סלומינסקי:>
אמרתי. לא משנה. מי בעד ההסתייגות? מי נגד? מי נמנע?

הצבעה

בעד – 6
נגד – 7
ההסתייגות לא התקבלה.
<מיכל בירן:>
הצבעה שמית היא המינימום לתת לנו להתבטא ולראות מי חברי הכנסת שמצביעים על הקיצוץ הזה.

<היו"ר ניסן סלומינסקי:>
ההסתייגות לא התקבלה.

<מיכל בירן:>
לחברי הכנסת שהגיעו רק עכשיו, תבינו שזה גורם לכך שגם אם פתאום הכול יצליח, התכניות שלכם לגבי החרדים שייכנסו לשוק העבודה, יהיו מלא הכנסות ממסים אבל אי אפשר יהיה להעביר שקל אחד מהם לרווחה או לבריאות.

<אראל מרגלית:>
זה לא שהממשלה חייבת להוציא את זה אלא היא מגבילה את עצמה.

<עיסאווי פריג':>
זה לא הגיוני. חוק לא הגיוני. זאת לא רק הרמת יד אלא תתאמצו קצת ותלמדו את החוק. אין שום הגיון מאחורי החוק הזה.

<אייל לב ארי:>
הסתייגות נוספת של סיעת העבודה, שינוי ההגדרה.

<עיסאווי פריג':>
הסתייגות של כל הקבוצה.

<משה גפני:>
ניסן, מה לוחשים לך כל הזמן באוזן?

<היו"ר ניסן סלומינסקי:>
דברי תורה.

<אייל לב ארי:>
הסתייגות נוספת של סיעת העבודה, שינוי התוספת המרבית יהיה ממוצע שיעור הצמיחה הצפוי של התוצר המקומי הגולמי בעשר השנים הבאות בתוספת שיעור גידול באוכלוסייה.

<עיסאווי פריג':>
איפה שיקול הדעת? למה אני צריך להגביל את עצמי בחוק? למה לסנדל את עצמי בחוק?

<מיכל בירן:>
הם לא מתייחסים לזה ברצינות. כמו ששר האוצר שינה את זה בתקציב האחרון, הוא ישנה את זה שוב. חמישה שינויים בעשר שנים.

<סתיו שפיר:>
קוראים למליאה. השעה 11:00.

<היו"ר ניסן סלומינסקי:>
מיכל, פעם אחרונה שאת מפריעה באמצע הצבעה. סתיו, פעם אחרונה שאת מפריעה באמצע הצבעה. אנחנו באמצע הצבעות.

<אייל לב ארי:>
לגבי ההסתייגות של סיעת העבודה – שינוי שיעור התוספת המרבית, בתוספת שיעור גידול באוכלוסייה. בשנה שקדמה להנחת חוק התקציב? כי הרישא מדברת על קדימה.

<מיכל בירן:>
נכון. כן.

<היו"ר ניסן סלומינסקי:>
מי בעד ההסתייגות של הקבוצה? מי נגד? מי נמנע?

<מיכל בירן:>
אפשר שמית?

<היו"ר ניסן סלומינסקי:>
לא.

<מיכל בירן:>
אמרת שלפעמים תיתן שמית.

<היו"ר ניסן סלומינסקי:>
לפעמים.

<עיסאווי פריג':>
מה מאפשר החוק? אייל, מה החוק מאפשר לגבי הצבעה שמית?

<היו"ר ניסן סלומינסקי:>
שאלתי מי בעד ההסתייגות.

<מיכל בירן:>
אני רוצה הצבעה שמית. מיכל בירן בעד ההסתייגות.

<היו"ר ניסן סלומינסקי:>
מי נגד? מי נמנע?

הצבעה

בעד – 6
נגד – 7
ההסתייגות לא התקבלה.
<היו"ר ניסן סלומינסקי:>
ההסתייגות לא התקבלה.

<מיכל בירן:>
כל אחד צריך להגיד בנפרד על כך שאנחנו מעלים את זה למליאה?

<אייל לב ארי:>
לא. הסתייגויות שנדחות, לפי התקנון מצורפים כהסתייגויות ויוצבעו במליאה.

<משה גפני:>
אני מבקש רביזיה על כל ההצבעות האלה.

<היו"ר ניסן סלומינסקי:>
בסדר.

<יצחק כהן:>
עוד הסתייגות. ובלבד שתקרת ההוצאה לא תפחת מארבעה אחוזים תוצר.

<אייל לב ארי:>
הסתייגות נוספת של סיעת העבודה. הוספת סעיף: על אף האמור בחוק זה לא תוגבל ההוצאה המרבית אם לא עלה משקל ההוצאה הציבורית האזרחית ללא ריבית בתוצר על 45 אחוזים.

<משה גפני:>
זה בשם כל הקבוצה כי זאת הסתייגות טובה.

<מיכל בירן:>
אנחנו רוצים הצבעה שמית.

<היו"ר ניסן סלומינסקי:>
לא שמית. מי בעד ההסתייגות? מי נגד? מי נמנע?

הצבעה

בעד – 6
נגד – 7
ההסתייגות לא התקבלה.
<משה גפני:>
הכתיבו לקואליציה להצביע על החוק הרע הזה?

<עיסאווי פריג':>
הוא ממש רע.

<יצחק כהן:>
אתה יכול להירגע, הקואליציה הזאת לא תגיש תקציב 2015. מבטיח לך בעזרת השם. הם לא יגישו את התקציב.

<משה גפני:>
זה נכון, אבל בינתיים הם עושים נזק.

<היו"ר ניסן סלומינסקי:>
ההסתייגות לא התקבלה.

<מיכל בירן:>
עד שזה יתהפך, מה הם ישאירו? הם מחריבים את כל מה שיש כאן.

<אייל לב ארי:>
הסתייגות נוספת של ש"ס והקבוצה.
<היו"ר ניסן סלומינסקי:>
מי בעד ההסתייגות? מי נגד? מי נמנע?

הצבעה

בעד – 6
נגד – 8
ההסתייגות לא התקבלה.
<היו"ר ניסן סלומינסקי:>
ההסתייגות לא התקבלה.
<משה גפני:>
רביזיה.

<מיכל בירן:>
רביזיה. אני מתנצלת, אבל שכחתי להגיד רביזיה על ההסתייגות הקודמת.

<יצחק כהן:>
ביקשנו.

<משה גפני:>
אמרתי גם בשמך.

<מיכל בירן:>
כי אני חושבת שאולי באמת משהו יקרה.

<משה גפני:>
יקרה, יקרה בעזרת השם.

<אייל לב ארי:>
יש עוד הסתייגות של חבר הכנסת באסל גטאס לסעיף 1 בהגדרה. שיעור התוספת המרבית בפסקה (1), במקום עד 2014 יבוא ואילך ופסקה (2) תימחק.

<היו"ר ניסן סלומינסקי:>
זאת ההסתייגות האחרונה ולמרות שהוא לא נמצא, אני מאפשר אותה ונקיים הצבעה שמית.

<עיסאווי פריג':>
השעה 11:00, יש לך אישור להמשיך?

<טמיר כהן:>
רוברט אילטוב, אינו נוכח.

חמד עמאר.

<חמד עמאר:>
נגד.

<טמיר כהן:>
ראובן ריבלין.

<ראובן ריבלין:>
נגד.

<טמיר כהן:>
בועז טופורובסקי.

<בועז טופורובסקי:>
נגד.

<טמיר כהן:>
עפר שלח אינו נוכח. יואל מחליף אותו.

<יואל רזבוזוב:>
נגד.

<משה גפני:>
אתה יודע על איזה חוק אתה מצביע.

<יואל רזבוזוב:>
כן.

<טמיר כהן:>
קארין אלהרר.

<קארין אלהרר:>
נגד.

<טמיר כהן:>
עליזה לביא לא נוכחת, שמעון סולומון מחליף אותה.

<שמעון סולומון:>
נגד.

<טמיר כהן:>
ניסן סלומינסקי.

<היו"ר ניסן סלומינסקי:>
נגד.

<טמיר כהן:>
שולי מועלם מחליפה את זבולון קלפה.

<שולי מועלם-רפאלי:>
נגד.

<טמיר כהן:>
אלעזר שטרן אינו נוכח. מיכל בירן.

<מיכל בירן:>
בעד.

<טמיר כהן:>
יצחק כהן.

<יצחק כהן:>
בעד.

<טמיר כהן:>
משה גפני מחליף את ליצמן.

<משה גפני:>
בעד.

<טמיר כהן:>
עיסאווי פריג' מחליף את זהבה גלאון.

<עיסאווי פריג':>
בעד.

<טמיר כהן:>
אחמד טיבי.

<אחמד טיבי:>
בעד.

<טמיר כהן:>
שמונה-שש.

<היו"ר ניסן סלומינסקי:>
ההסתייגות לא התקבלה.

<משה גפני:>
רביזיה.

<יצחק כהן:>
רביזיה.

<יצחק כהן:>
מה עם ההסתייגות שלי לגבי ארבעת האחוזים? בכל נוסחה שלא שתהיה, ובלבד שלא יפחת מארבעה אחוזי תוצר והגבוה מביניהם.

<היו"ר ניסן סלומינסקי:>
מי בעד ההסתייגות של יצחק כהן? מי נגד? מי נמנע?

הצבעה

בעד – 6
נגד – 8
ההסתייגות לא התקבלה.
<היו"ר ניסן סלומינסקי:>
ההסתייגות לא התקבלה.

<מיכל בירן:>
גם לי יש עוד הסתייגות.

<היו"ר ניסן סלומינסקי:>
לא, אי אפשר להוסיף.

רבותיי, אנחנו ניגשים להצביע על החוק.
מי בעד אישור הצעת חוק הפחתת הגירעון והגבלת ההוצאה התקציבית (תיקון מס' 14), התשע"ד-2014 לפי הנוסח שהוקרא? מי נגד? מי נמנע?

הצבעה

בעד – 8
נגד – 6
הצעת החוק אושרה. 

<עיסאווי פריג':>
זאת בושה. חוק רע.

<היו"ר ניסן סלומינסקי:>
רבותיי, החוק אושר. יש בקשה לרביזיה.

<מיכל בירן:>
בתקציב האחרון עשו החרגה כי לא הצליחו לעמוד בו.

<היו"ר ניסן סלומינסקי:>
מאחר והמליאה מתחילה, אני אודיע לכולם מתי תהיה הרביזיה.

<ראובן ריבלין:>
אני למשל חושב שהחוק הזה חשוב.

<היו"ר ניסן סלומינסקי:>
למי שעוד נשאר כאן, למרות שהישיבה ננעלה, אני רוצה להודיע שבזמנו ביקשנו בשקיפות שתהיה להעביר לא בדרך הרגילה אלא ישירות במייל. האוצר אמר שייקח לו שלושה חודשים כדי להתארגן לכך. היו כאלה שאולי חשבו שהאוצר מנסה לברוח. בכל אופן, הם אמרו שלושה חודשים והם עמדו בזה. המערכת בנויה.

<משה גפני:>
כל הכבוד להם. הם לגמרי שולטים כאן.

<סתיו שפיר:>
הם אמרו שהם הולכים להעלות למערכת האלקטרונית, כפי שביקשנו. זה מופלא. 

<היו"ר ניסן סלומינסקי:>
תודה רבה. הישיבה נעולה.

<הישיבה ננעלה בשעה 11:10.>
